—Man e yujok e masanil,
xan chi wal axca tiꞌ,
yujtol wojtak mac ex sicꞌbil exxa el wuj.
Palta yowalil ok yuncꞌaltaꞌ tzet tzꞌibbilcan yul txꞌan Un bay chi yal axca tiꞌ:
A jun chi low wetok,
aꞌ max oc ajcꞌulal win,
ẍi txꞌan.
Ayokto chi waloncan juntzan tiꞌ ayex,
yet watxꞌ a yet ok jayoc wiban,
cax ok e yaon wal oc e cꞌul win,
tol ayin ton Cristo in.
Wal yel chi wal ayex,
a mac chi chaon eb in chekbej,
ayin ton chin is cha eb.
A eb chin chaon tuꞌ,
chi chaꞌ cꞌapax eb Cham cheknejintek,
ẍi Jesús.
A yet max lajwi yalon Jesús juntzan tiꞌ,
max oc pitzꞌan cuscꞌulal yin,
xan max yal axca tiꞌ:
—Wal yel chi wal ayex,
a e xol ay jun ok in aon oc yul kꞌab camich,
ẍi bay eb.
Axa cꞌoli yil-len oc ba eb cuywom tuꞌ,
yujtol man yojtakok eb mac jun chi yal tuꞌ.
Ay jun camcꞌulnebil yuj Jesús sicꞌlibil,
chotan ay is tzꞌeyil yet lanan low eb tuꞌ.
Max yakꞌon Simón Pedro yechel bay,
yet watxꞌ chi kꞌanlej bay Jesús,
mactxel jun chi yal tuꞌ.
Yuj tu xin,
xan max jitzxacꞌal oc ba cꞌatan Cham,
max kꞌanlen bay:
—Mamin,
¿mactxel jun chal tuꞌ tinaniꞌ?
ẍi bay Cham.
Axa yalon Jesús bay axca tiꞌ:
—A mac bay ok wakꞌ jabok tiꞌ pan ok in laꞌ xol vinagre,
a ton jun tuꞌ,
ẍi.
Max lajwi yalon Jesús axca tu xin,
axa laon jab pan tuꞌ,
max yakꞌon bay Judas,
is cꞌajol Simón Iscariote.
Lajwicꞌal chaon Judas jab pan tuꞌ,
cax max oc Satanás yin,
axa yalon Jesús bay axca tiꞌ:
—A tzet max a nabalnej el oneni,
chicꞌal alaꞌ,
cax chakꞌon yun yin ayman,
ẍi bay.
A eb chi low yin meẍa tuꞌ yetok,
cꞌam junok eb max nachaj el yuj,
tzet yuj xan caytuꞌ chi yal bay.
A Judas tuꞌ cꞌubom tumin yayji xol eb,
yuj tuꞌ xan ay mac max naoni,
tol chi cheklaytok manon junok tzet yetal bay kꞌin tuꞌ,
ma xin,
a jabok tumin tuꞌ chi cheklay toj yakꞌ bay eb mebaꞌ naon eb.
A Judas tu xin,
max lajwicꞌal loon jab pan tuꞌ,
max el xol eb,
yet kꞌekbintakilxa.
Axa yet max eltok Judas tuꞌ,
max yalon Jesús axca tiꞌ:
—A tinaniꞌ,
ok txꞌoxkꞌabnelay elok,
tol caw wal miman welapnok ayin Chekbilintek yuj Dios xol eb jet animail tiꞌ,
cax ok in txꞌoxkꞌabnej cꞌapax elok,
tol miman yelapnok Dios.
Ta chin txꞌoxkꞌabnej elok,
tol miman yelapnok Dios,
ok txꞌoxkꞌabnej el Cham tol miman cꞌapax welapnok cax yin aymanil ok txꞌox Cham.
Ex in camcꞌulnebil,
txenxanej tiempoal ayin ecꞌ e yetok.
Axca max yun walon bay eb aj Judea,
axca tuꞌ chi yun walon cꞌapax ayex:
Ok in e sayicꞌok,
palta majto jeꞌ e yapni bay ok in apnok tuꞌ.
Ay junxa acꞌ chekbanil ok walcan ayex tinaniꞌ,
tol che camcꞌulnelej e ba junjun ex.
Axca chex wut in camcꞌulneni,
cayokab tuꞌ che yut e camcꞌulnen cꞌapax e ba.
Ta che camcꞌulnelej e ba junjun ex,
ok yojtaknej el masanil eb anima,
tol yel toni in cuywom ex,
ẍi Jesús bay eb.
Axa kꞌanlen Simón Pedro tuꞌ bay:
—Mamin,
¿baytal ok ach tok xin?
ẍi bay.
—A bay ok in apnok,
majto jeꞌ e toj wetok tinaniꞌ.
Cꞌojancꞌulalto ok jeꞌ e toj wetok bay tuꞌ,
ẍi Jesús bay.
—Palta Mamin,
¿tzet xan cꞌam chi jeꞌ in toj etok yin ayman tinani xin?
Caw bekan in cꞌul wakꞌlay cam oj,
ẍi Pedro tuꞌ bay.
—¿Yel mi bekan a cꞌul akꞌlay cam wuj?
Wal yel chi wal ayach,
oxelxa quin eon el en,
cax ok okꞌ no caẍlan yet jun akꞌbal tiꞌ,
ok aloni tol mayin ojtakok,
ẍi Jesús bay.